b'\n_START_ARTICLE_\nR\xc4\x83zboaiele Medice\n_START_SECTION_\nR\xc4\x83scoala Ioniei \xc3\xaempotriva per\xc8\x99ilor\n_START_PARAGRAPH_\nAd\xc3\xa2nc st\xc3\xa2njenite \xc3\xaen procesul dezvolt\xc4\x83rii lor economice \xc8\x99i politice, prin prezen\xc8\x9ba tiranilor locali, sus\xc8\x9binu\xc8\x9bi de per\xc8\x99i, suport\xc3\xa2nd cu greu statutul de a fi integrate \xc3\xaentr-o satrapie persan\xc4\x83 cet\xc4\x83\xc8\x9bile ionice se aflau \xc3\xaen pragul unor m\xc4\x83suri importante. Con\xc8\x99tiin\xc8\x9ba necesit\xc4\x83\xc8\x9bii unei organiz\xc4\x83ri bazate pe apelul la unire \xc8\x99i la cererea de ajutor din partea grecilor liberi se impunea tot mai pregnant. \xc3\x8en ajunul cuceririi Ioniei de c\xc4\x83tre per\xc8\x99i, cet\xc4\x83\xc8\x9bile ionice mai f\xc4\x83cuser\xc4\x83 o tentativ\xc4\x83 de  a cere ajutor grecilor de pe continentul european. Ei trimiseser\xc4\x83 \xc3\xaenc\xc4\x83 de pe vremea domniei lui Cyrus o delega\xc8\x9bie la Sparta, dar acest demers a r\xc4\x83mas f\xc4\x83r\xc4\x83 rezultate concrete. Atunci lucrurile au luat o alt\xc4\x83 \xc3\xaentors\xc4\x83tur\xc4\x83, deoarece r\xc4\x83scoala g\xc4\x83si un \xc8\x99ef: pe Aristagoras, ginerele lui Histiaios, acesta din urm\xc4\x83 \xc3\xaen anii de la \xc3\xaenceputul secolului V era \xc3\xaenc\xc4\x83 re\xc8\x9binut la Susa. Ca \xc8\x99i socrul s\xc4\x83u, Aristagoras era un tiran, tiranul Miletului. Primul pas care l-a f\xc4\x83cut a fost acela de a renun\xc8\x9ba la tiranie \xc8\x99i a instituit un regim democratic la Milet. Al doilea, a fost o c\xc4\x83l\xc4\x83torie \xc3\xaen Grecia Balcanic\xc4\x83 pentru a sonda opinia grecilor de peste mare \xc8\x99i a se asigura de ajutorul pe care putea conta. Mai \xc3\xaent\xc3\xa2i, ca \xc8\x99i \xc3\xaenainta\xc8\x99ii s\xc4\x83i, s-a \xc3\xaendreptat spre Sparta, unde nu a fost bine primit. Vizita lui Aristagoras la Sparta a\xc8\x99a cum este povestit\xc4\x83 de Herodot, a fost ulterior deformat\xc4\x83 de tradi\xc8\x9bie prin felurite anecdote. Cert \xc3\xaens\xc4\x83 este c\xc4\x83 Aristagoras s-a \xc3\xaenf\xc4\x83\xc8\x9bi\xc8\x99at regelui Cleomenes al Spartei \xc3\xaenso\xc8\x9bit de o hart\xc4\x83 a lumii antice, gravat\xc4\x83 pe bronz, \xc8\x99i c\xc4\x83 i-a explicat configura\xc8\x9bia continentelor, a m\xc4\x83rilor \xc8\x99i a fluviilor, precum \xc8\x99i planurile de cucerire ale lui Darius. Rezultatul demersului a fost negativ. \xc8\x98i Aristagoras a plecat mai departe, \xc3\xaendrept\xc3\xa2ndu-se spre Atena \xc8\x99i Eretria (498). Aici primirea a fost favorabil\xc4\x83; fiecare din cele dou\xc4\x83 cet\xc4\x83\xc8\x9bi au trimis spre Ionia c\xc3\xa2te 20 de cor\xc4\x83bii cu oameni \xc3\xaenarma\xc8\x9bi. Socotind c\xc4\x83 nu mai are ce a\xc8\x99tepta, Aristagoras d\xc4\x83 semnalul revoltei, f\xc4\x83r\xc4\x83 s\xc4\x83 asculte sfatul lui Hecataios, unul din cei mai influen\xc8\x9bi oameni din Milet, \xc8\x99i anume \xc3\xaendemnul de a-\xc8\x99i asigura mai \xc3\xaent\xc3\xa2i domina\xc8\x9bia m\xc4\x83rii \xc8\x99i de a str\xc3\xa2nge fondurile  necesare unei campanii. Grecii au atacat ora\xc8\x99ul Sardes, f\xc4\x83r\xc4\x83 s\xc4\x83-i poat\xc4\x83 cuceri fort\xc4\x83rea\xc8\x9ba, arz\xc3\xa2ndu-l  \xc8\x99i l\xc4\x83s\xc3\xa2nd numai ruine \xc3\xaen urma lor; dar \xc3\xaen preajma Efesului au fost \xc3\xaenvin\xc8\x99i, \xc8\x99i atenienii s-au \xc3\xaentors acas\xc4\x83, unde, spre surprinderea tuturor, Hipparchos, fiul lui Charmos, un Peisistratid, este ales arhonte (496), ceea ce avea o anumit\xc4\x83 semnifica\xc8\x9bie dac\xc4\x83 se \xc8\x9binea seama de sprijinul dat de per\xc8\x99i familiei Peisistrazilor. Cu toate acestea, revolta se extinde. R\xc3\xa2nd pe r\xc3\xa2nd ea cuprinde \xc3\xaen nord cet\xc4\x83\xc8\x9bile Propontidei, \xc3\xaen sud pe cele din Caria \xc8\x99i din insula Cipru. Din nefericire, Aristagoras nu avea t\xc4\x83ria de caracter pentru a face fa\xc8\x9b\xc4\x83 dificult\xc4\x83\xc8\x9bilor care s-au ivit. P\xc4\x83r\xc4\x83sind cauza pentru care luptase se refugiaz\xc4\x83 \xc3\xaen Tracia, la Myrkinos, unde, \xc3\xaen urma unei consf\xc4\x83tuiri cu partizanii s\xc4\x83i, decide s\xc4\x83 urmeze un plan mai vechi, \xc8\x99i anume, str\xc4\x83mutarea ionienilor nemul\xc8\x9bumi\xc8\x9bi \xc3\xaen Sardinia. Dar nu mai izbute\xc8\x99te s\xc4\x83 aduc\xc4\x83 nimic la \xc3\xaendeplinire, c\xc4\x83ci este ucis la asediul unei cet\xc4\x83\xc8\x9bi din Tracia. \xc3\x8en locul lui, pe scena evenimentelor din Ionia, reapare Histiaios. Personalitatea \xc8\x99i rolul jucat de acest fost tiran sunt mai mult dec\xc3\xa2t dubioase. Pe c\xc3\xa2t se pare, re\xc3\xaentoarcerea sa \xc3\xaen fruntea r\xc4\x83scula\xc8\x9bilor urm\xc4\x83rea mai degrab\xc4\x83 profituri personale din ac\xc8\x9biunea de piraterie. Nu dup\xc4\x83 mult timp a fost prins de Artaphernes, satrapul Lydiei, \xc8\x99i omor\xc3\xa2t prin crucificare (493)._NEWLINE_Nici revolta nu mai avea sor\xc8\x9bi de izb\xc3\xa2nd\xc4\x83. \xc3\x8en 494, per\xc8\x99ii organizeaz\xc4\x83 pe mare \xc8\x99i pe uscat asediul Miletului. La insula Lade, \xc3\xaen fa\xc8\x9ba Miletului, flota ionic\xc4\x83 alc\xc4\x83tuit\xc4\x83 din 353 de cor\xc4\x83bii trimise de diferite cet\xc4\x83\xc8\x9bi, dar lipsite de o comand\xc4\x83 unitar\xc4\x83, este \xc3\xaempr\xc4\x83\xc8\x99tiat\xc4\x83, \xc3\xaen ciuda minunilor de vitejie \xc3\xaenf\xc4\x83ptuite de lupt\xc4\x83torii din Chios. Miletul a fost cucerit, incendiat, b\xc4\x83rba\xc8\x9bii uci\xc8\x99i, iar femeile \xc8\x99i copii du\xc8\x99i \xc3\xaen captivitate la Susa. Marele templu al lui Apollo de la Didyma, unul dintre oracolele vestite ale lumii antice a fost de asemenea ars, \xc3\xaempotriva ordinelor date de Darius. Restul ora\xc8\x99elor ionice care luaser\xc4\x83 parte la revolt\xc4\x83 au fost la r\xc3\xa2ndul lor supuse.\n_START_SECTION_\nA doua \xc8\x99i a treia expedi\xc8\x9bie a lui Darius \xc3\xaen Europa\n_START_PARAGRAPH_\nDup\xc4\x83 revolta ionic\xc4\x83 regele Darius, avea mai multe obiective \xc3\xaen fa\xc8\x9ba sa: reorganizarea Greciei asiatice, consolidarea puterii sale \xc3\xaen Tracia \xc8\x99i pedepsirea acelor greci, \xc3\xaen frunte cu Atena, care participaser\xc4\x83 la ajutorul dat Ioniei \xc8\x99i la asediul Sardesului. Reorganizarea Ioniei ca satrapie a fost \xc3\xaencredin\xc8\x9bat\xc4\x83 lui Artaphernes, dar, \xc3\xaen mod \xc3\xaen\xc8\x9belept, Darius nu a reinstaurat regimurile tiranice din trecut care constituiser\xc4\x83 una din cauzele revoltei; Mardonios, ginerele regelui, a fost trimis s\xc4\x83 restaureze puterea persan\xc4\x83 \xc3\xaen Tracia \xc8\x99i Macedonia, dar, \xc3\xaen urma unui naufragiu \xc3\xaen apele promontoriului de la Muntele Athos, Mardonis nu a putut s\xc4\x83-\xc8\x99i \xc3\xaendeplineasc\xc4\x83 \xc3\xaen totalitate misiunea. Cu toate acestea, insula Thasos se afl\xc4\x83 acum sub st\xc4\x83p\xc3\xa2nire persan\xc4\x83, iar tracii \xc8\x99i macedonenii recunosc puterea lui Darius. Acesta, \xc3\xaen persoan\xc4\x83, preg\xc4\x83te\xc8\x99te o expedi\xc8\x9bie de represalii \xc3\xaempotriva Eretriei (\xc3\xaen insula Euboia) \xc8\x99i Atenei, \xc3\xaendemnat la acest act de r\xc4\x83zbunare \xc3\xaendeosebi de Hippias, care \xc3\xaenc\xc4\x83 se mai afl\xc4\x83 la curtea sa. \xc3\x8en Consiliul regelui s-a luat hot\xc4\x83r\xc3\xa2rea ca aceast\xc4\x83 expedi\xc8\x9bie s\xc4\x83 evite Tracia \xc8\x99i s\xc4\x83 fie exclusiv maritim\xc4\x83, travers\xc3\xa2nd Marea Egee. \xc3\x8enainte de a porni atacul, Darius a poruncit tuturor cet\xc4\x83\xc8\x9bilor maritime pe care le st\xc4\x83p\xc3\xa2nea s\xc4\x83 echipeze cor\xc4\x83bii de r\xc4\x83zboi \xc8\x99i a dus o intens\xc4\x83 activitate diplomatic\xc4\x83, intr\xc3\xa2nd \xc3\xaen contact cu du\xc8\x99manii Atenei. \xc3\x8en mod surprinz\xc4\x83tor, activitatea sa diplomatic\xc4\x83 a dat totu\xc8\x99i roade. Comanda expedi\xc8\x9biei a fost \xc3\xaencredin\xc8\x9bat\xc4\x83 lui Datis \xc8\x99i lui Artaphernes, acesta din urm\xc4\x83 fiind nepotul regelui. Per\xc8\x99ii au str\xc4\x83b\xc4\x83tut Marea Egee \xc3\xaen fruntea unei flote de 600 de cor\xc4\x83bii, dup\xc4\x83 m\xc4\x83rturia lui Herodot punctul de plecare al uria\xc8\x99ei flote fiind insula Samos. \xc3\x8en nici una din insulele Ciclade nu au \xc3\xaent\xc3\xa2mpinat rezisten\xc8\x9b\xc4\x83. Apoi s-au angajat pe cursul canalului care separ\xc4\x83 Atica de Eubeea. Coloni\xc8\x99tii din Atica a\xc8\x99eza\xc8\x9bi aici \xc3\xaen calitate de cleruhi au s\xc4\x83rit \xc3\xaen ajutorul Eretriei, dar o ap\xc4\x83rare comun\xc4\x83, atico-euboic\xc4\x83, n-a fost organizat\xc4\x83. Dup\xc4\x83 o rezisten\xc8\x9b\xc4\x83 eroic\xc4\x83, Eretria a capitulat, iar locuitorii cet\xc4\x83\xc8\x9bii au fost \xc3\xaenrobi\xc8\x9bi. R\xc4\x83m\xc3\xa2nea acum pedepsirea atenienilor. Travers\xc3\xa2nd canalul, per\xc8\x99ii debarc\xc4\x83 \xc3\xaen apele golfului de la Marathon. Primejdia era iminent\xc4\x83, c\xc3\xa2nd un ajutor nea\xc8\x99teptat s-a ivit \xc3\xaen persoana lui Miltiades cel T\xc3\xa2n\xc4\x83r, du\xc8\x99man ne\xc3\xaemp\xc4\x83cat al per\xc8\x99ilor \xc8\x99i al lui Hippias. \xc3\x8entors\xc3\xaen patrie, \xc3\xaenso\xc8\x9bit de numero\xc8\x99i solda\xc8\x9bi, el este ales pe dat\xc4\x83 strategos al tribului s\xc4\x83u din Atica. Dar \xc8\x99i atenienii luau \xc3\xaen acest timp cu \xc3\xaenfrigurare m\xc4\x83surile necesare, cer\xc3\xa2nd ajutoare de la lacedemonieni (care n-au putut veni din cauza unor opreli\xc8\x99ti religioase) \xc8\x99i de la plateeni care s-au raliat celor 9000 de solda\xc8\x9bi cet\xc4\x83\xc8\x9beni c\xc3\xa2t putuse Atica s\xc4\x83 str\xc3\xa2ng\xc4\x83. Polemarhul din acel an faimos, 490 \xc3\xae.H., era Callimachos, un om ponderat, care a \xc3\xaen\xc8\x9beles c\xc4\x83 nu are dec\xc3\xa2t de c\xc3\xa2\xc8\x99tigat de pe urma experien\xc8\x9bei \xc3\xaendelungate a lui Miltiades. Tot el a fost acela care a influen\xc8\x9bat Adunarea cet\xc4\x83\xc8\x9beneasc\xc4\x83 (Ecclesia) s\xc4\x83 voteze pentru adoptarea planului de b\xc4\x83taie propus de Miltiades, \xc8\x99i anume atacul direct asupra per\xc8\x99ilor debarca\xc8\x9bi la Marathon. Pozi\xc8\x9biile ocupate de greci contra inamicului au fost indicate tot de Miltiades, ca \xc8\x99i strategia \xc8\x99i tactica adoptate \xc3\xaen cursul \xc3\xaentregii ac\xc8\x9biuni. Printre cet\xc4\x83\xc8\x9benii atenieni se aflau Temistocles, fiul lui Neocles, \xc8\x99i poetul Eschil. Victoria ob\xc8\x9binut\xc4\x83 a fost str\xc4\x83lucit\xc4\x83, acoperind de glorie pe cei care au participat la b\xc4\x83t\xc4\x83lie \xc8\x99i care au purtat cu cinste p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii lor numele de marathonomachi, adic\xc4\x83 lupt\xc4\x83tori la Marathon.  Dup\xc4\x83 sf\xc3\xa2r\xc8\x99itul luptei au venit \xc8\x99i spartanii, \xc3\xaen num\xc4\x83r nu prea mare, dar suficient pentru a-determina pe per\xc8\x99i, care suferiser\xc4\x83 pierderi grele, s\xc4\x83 plece pe mare._NEWLINE_Atenienii au cinstit cum se cuvine memoria celor c\xc4\x83zu\xc8\x9bi, printre care se afla \xc8\x99i Callimachos, iar \xc3\xaen jurul b\xc4\x83t\xc4\x83liei, al c\xc4\x83rei incontestabil erou era Miltiades, s-au \xc8\x9besut o sumedenie de legende, care au r\xc4\x83mas \xc3\xaen fondul de aur al literaturii patriotice grece\xc8\x99ti.Oracolului de la Delfi i-au fost \xc3\xaenchinate ofrande, iar la Atena s-au ridicat monumente \xc8\x99i s-au s\xc4\x83pat inscrip\xc8\x9bii \xc3\xaen versuri (epigrame funerare) pentru cei c\xc4\x83zu\xc8\x9bi, al c\xc4\x83ror monument comun, o movil\xc4\x83 funerar\xc4\x83, d\xc4\x83inuie\xc8\x99te p\xc3\xa2n\xc4\x83 ast\xc4\x83zi. Dup\xc4\x83 aproximativ 25 de ani de la b\xc4\x83t\xc4\x83lie, victoria grecilor a fost reprezentat\xc4\x83 \xc3\xaentr-o imens\xc4\x83 fresc\xc4\x83 ce decora Porticul din Agora \xc8\x99i comemorat\xc4\x83 prin batere de monede. Nemuritoare a r\xc4\x83mas \xc8\x99i gloria alerg\xc4\x83torului care a adus vestea victoriei la Atena._NEWLINE_Semnifica\xc8\x9bia acestei b\xc4\x83t\xc4\x83lii c\xc3\xa2\xc8\x99tigat\xc4\x83 de Atena este multipl\xc4\x83: Ora\xc8\x99ul a izbutit s\xc4\x83 scape de soarta nemiloas\xc4\x83 care a lovit Eretria \xc8\x99i de reinstaurarea tiraniei lui Hippias, sosit odat\xc4\x83 cu per\xc8\x99ii; prestigiul democra\xc8\x9biei sclavagiste ateniene a crescut d\xc3\xa2ndu-i curajul s\xc4\x83 se afirme ca una din constitu\xc8\x9biile cele mai bine organizate din lumea contemporan\xc4\x83; o consecin\xc8\x9b\xc4\x83 imediat\xc4\x83 a fost \xc3\xaenceputul fund\xc4\x83rii a\xc8\x99a numitului imperiu maritim, atenian, \xc3\xaenceput\xc4\x83 printr-o neizbutit\xc4\x83 expedi\xc8\x9bie \xc3\xaempotriva insulei Paros, sub comanda lui Miltiades. Acest e\xc8\x99ec, care l-a costat via\xc8\x9ba pe Miltiades, s-a soldat cu un proces intentat \xc3\xaenving\xc4\x83torului de la Marathon, dar nu a putut opri drumul ascendent al cet\xc4\x83\xc8\x9bii spre rangul de prim\xc4\x83 putere maritim\xc4\x83 a Greciei\n_START_SECTION_\nCre\xc8\x99terea \xc8\x99i perfec\xc8\x9bionarea democra\xc8\x9biei sclavagiste \xc3\xaen Atica\n_START_PARAGRAPH_\n\xc3\x8en cursul anilor care au urmat reformei lui Cleisthenes au fost aduse \xc3\xaensemnate modific\xc4\x83ri \xc3\xaen structura constitu\xc8\x9biei ateniene (487-486). Dezvoltarea fireasc\xc4\x83 a lucrurilor ducea spre \xc3\xaent\xc4\x83rirea Consiliului consultativ (Bule) format din 500 de delega\xc8\x9bi \xc8\x99i sl\xc4\x83birea puterii magistra\xc8\x9bilor. Cei 10 arhon\xc8\x9bi sunt ale\xc8\x99i tot prin vot, din cadrul Consiliului consultativ, ceea ce denot\xc4\x83 c\xc4\x83 importan\xc8\x9ba politic\xc4\x83 a magistraturii supreme \xc3\xaen statul atenian este atenuat\xc4\x83. Acela\xc8\x99i lucru este valabil \xc8\x99i pentru postul de polemarh, devenit eligibil ca \xc8\x99i arhonatul. \xc3\x8en schimb, corpul celor 10 strategi ale\xc8\x99i de triburi cap\xc4\x83t\xc4\x83 o importan\xc8\x9b\xc4\x83 din ce \xc3\xaen ce mai mare. Pericolul unor ne\xc3\xaen\xc8\x9belegeri \xc4\x83ntre strategi era evitat prin procedeul care permitea Adun\xc4\x83rii cet\xc4\x83\xc8\x9bene\xc8\x99ti s\xc4\x83 \xc3\xaencredin\xc8\x9beze comanda militar\xc4\x83, \xc3\xaentr-o anumit\xc4\x83 \xc3\xaemprejurare, unui singur strateg din cei 10.    _NEWLINE_Despre atribu\xc8\x9biile Areopagului, \xc3\xaen aceast\xc4\x83 perioad\xc4\x83, nu se \xc8\x99tie prea mult. \xc3\x8en orice caz, Areopagul (la origine Consiliul b\xc4\x83tr\xc3\xa2nilor) este \xc8\x99i mai mult sl\xc4\x83bit prin apari\xc8\x9bia unei noi institu\xc8\x9bii, ostracismul, atribuit\xc4\x83 de tradi\xc8\x9bie reformelor lui Cleisthenes, \xc3\xaen realitate ap\xc4\x83rut\xc4\x83 la 2 ani dup\xc4\x83 victoria de la Marathon (488).Ostracismul (ostrakismos), ca institu\xc8\x9bie, prevedea ca, \xc3\xaen timpul celei de a 6-a prytanii a fiec\xc4\x83rui an Adunarea cet\xc4\x83\xc8\x9benilor (Ecclesia) s\xc4\x83 fie consultat\xc4\x83 dac\xc4\x83 dore\xc8\x99te sau nu s\xc4\x83 se \xc8\x9bin\xc4\x83 un ostracism (exilarea unui cet\xc4\x83\xc8\x9bean pe baz\xc4\x83 de vot; votarea se f\xc4\x83cea pe t\xc4\x83bli\xc8\x9bele de scoic\xc4\x83, ostrakon); \xc3\xaen caz afirmativ, ostracismul se \xc8\x9binea \xc3\xaen timpul celei de a 8-a prytanii \xc8\x99i votul prin care se ostraciza o anumit\xc4\x83 persoan\xc4\x83, pentru ca s\xc4\x83 fie validat, trebuia s\xc4\x83 \xc3\xaentruneasc\xc4\x83 6000 de t\xc4\x83bli\xc8\x9be.Cel condamnat nu mai avea drept s\xc4\x83 se mai \xc3\xaentoarc\xc4\x83 la Atena dec\xc3\xa2t dup\xc4\x83 10 ani.\xc3\x8endreptat\xc4\x83 \xc3\xaen primul r\xc3\xa2nd \xc3\xaempotriva Peisistrazilor \xc8\x99i a partizanilor lor, m\xc4\x83sura avea totu\xc8\x99i \xc8\x99i o deschidere mai larg\xc4\x83: \xc3\xaenl\xc4\x83turarea tuturor acelora considera\xc8\x9bi o piedic\xc4\x83 \xc3\xaen calea hot\xc4\x83r\xc3\xa2rilor luate de Adun\xc4\x83rile poporului atenian. Primele victime ale ostracismului au fost Hipparchos, fiul lui Charmos \xc8\x99i Megacles, care trecuser\xc4\x83 de partea Peisistrazilor, tat\xc4\x83l lui Pericle, Aristide \xc8\x99i Temistocle. De\xc8\x99i conduc\xc4\x83tori ai unor partide diferite, cu programe politice diferite, ace\xc8\x99ti 3 conduc\xc4\x83tori au fost sus\xc8\x9bin\xc4\x83tori ferven\xc8\x9bi ai ostracismului, dar primii 2 i-au c\xc4\x83zut victime: Xanthippos, \xc3\xaen 484, \xc8\x99i Aristide, \xc3\xaen 482. Aristide era exilat fiindc\xc4\x83 Temistocle vedea \xc3\xaen el un oponent al politicii sale de expansiune a Atenei.\n_START_SECTION_\nPolitica lui Temistocle pentru ridicarea Atenei la rangul de mare putere maritim\xc4\x83\n_START_PARAGRAPH_\nTemistocle, ales arhonte, doi, trei ani \xc3\xaenainte de invazia per\xc8\x99ilor (492), a fost unul din cei mai de seam\xc4\x83 oameni politici atenieni.  Herodot nu-l iube\xc8\x99te \xc8\x99i totu\xc8\x99i nu se poate \xc3\xaempiedica s\xc4\x83 nu-l admire. El a contribuit mai mult dec\xc3\xa2t oricare altul la transformarea Atenei \xc3\xaentr-o putere maritim\xc4\x83 de prim rang, d\xc3\xa2ndu-\xc8\x99i seama de imensul poten\xc8\x9bial uman \xc8\x99i material ce putea fi folosit spre binele cet\xc4\x83\xc8\x9bii. \xc3\x8enc\xc4\x83 de pe vremea arhonatului s\xc4\x83u, deci \xc3\xaenainte de invazia persan\xc4\x83, Temistocle a \xc3\xaenceput vaste lucr\xc4\x83ri de fortifica\xc8\x9bie \xc3\xaen portul Pireu, construc\xc8\x9bii de \xc8\x99antiere navale \xc8\x99i construc\xc8\x9bia de porturi. El a ini\xc8\x9biat \xc8\x99i construc\xc8\x9bia marilor ziduri care uneau Atena de Pireu, \xc3\xaen pofida opozi\xc8\x9biei pe care a \xc3\xaent\xc3\xa2mpinat-o. Lucr\xc4\x83rile au fost temporar \xc3\xaentrerupte \xc3\xaen timpul invaziei persane, dar, un conflict cu Egina, \xc3\xaen care a fost atras\xc4\x83 \xc8\x99i Sparta a convins Adunarea cet\xc4\x83\xc8\x9beneasc\xc4\x83 de utilitatea politicii duse de Temistocle. Adunarea a votat folosirea argintului extras din minele de la Laurion pentru construc\xc8\x9bia de nave, nu pentru distribu\xc8\x9bii publice cum era ini\xc8\x9bial destinat\xc4\x83, \xc8\x99i astfel Atena s-a v\xc4\x83zut posesoarea unei flote de aproape 200 de trireme, tip de nav\xc4\x83 extrem de supl\xc4\x83 \xc3\xaen manevre care putea rivaliza cu cele mai bune tipuri de cor\xc4\x83bii ale vremii, folosite de Corcyra sau de Corint.\n_START_SECTION_\nAl doilea r\xc4\x83zboi cu per\xc8\x99ii ini\xc8\x9biat de regele Xerxes\n_START_PARAGRAPH_\n\xc3\x8en decada care separ\xc4\x83 primul de cel de al doilea r\xc4\x83zboi  greco persan (490-480 \xc3\xae.Hr.), revolta Egiptului \xc3\xaempotriva per\xc8\x99ilor \xc8\x99i moartea regelui Darius i-au \xc3\xaempiedicat pe per\xc8\x99i s\xc4\x83 treac\xc4\x83 la ac\xc8\x9biuni de represalii \xc3\xaempotriva grecilor. Succesorul lui Darius, Xerxes I, fiul s\xc4\x83u \xc8\x99i al Atossei, la \xc3\xaenceputul domniei sale a fost ocupat cu reprimarea unei r\xc4\x83scoale din Egipt (484-483). Apoi \xc8\x99i-a \xc3\xaentors for\xc8\x9bele spre Grecia. Expedi\xc8\x9bia preg\xc4\x83tit\xc4\x83 de Xerxes a avut un cu totul alt caracter dec\xc3\xa2t cea din 490 \xc3\xae.Hr. Regele a \xc3\xaenceput preg\xc4\x83tiri de amploare \xc3\xaenc\xc4\x83 din 483: \xc3\xaen cadrul acestor preg\xc4\x83tiri \xc3\xaen sudul Traciei s-a t\xc4\x83iat un canal peste peninsula Muntelui Athos, pentru evitarea unui naufragiu \xc3\xaen acest loc periculos, \xc8\x99i s-a construit un mare pod peste Strymon. De data aceasta invazia al c\xc4\x83rei scop era cucerirea Greciei Balcanice, urma s\xc4\x83 dep\xc4\x83\xc8\x99easc\xc4\x83 Hellespontul \xc8\x99i apoi, trupele de uscat, sus\xc8\x9binute de cele maritime care \xc3\xaenaintau de-a lungul coastelor Traciei, Macedoniei \xc8\x99i Greciei aveau ca primobiectiv s\xc4\x83 p\xc4\x83trund\xc4\x83 \xc3\xaen Atica. Acest plan strategic a fost adus la \xc3\xaendeplinire, \xc3\xaens\xc4\x83 sf\xc3\xa2r\xc8\x99itul expedi\xc8\x9biei a fost cu totul altul dec\xc3\xa2t cel scontat de Xerxes._NEWLINE_\xc3\x8en toamna anului 481 \xc3\xae.Hr. Xerxes a venit de la Susa la Sardes, unde \xc8\x99i-a stabilit cartierul general \xc8\x99i de unde a \xc3\xaent\xc3\xa2mpinat la Critalla, \xc3\xaen Cappadocia, contingentele orientale ale imensei sale armate. \xc3\x8en prim\xc4\x83vara anului urm\xc4\x83tor (480) a trecut Hellespontul pe un pod de vase, dup\xc4\x83 ce o puternic\xc4\x83 furtun\xc4\x83 distrusese primul pod, construit de arhitec\xc8\x9bi fenicieni \xc8\x99i egipteni \xc3\xaentre Sestos \xc8\x99i Abydos. Reconstruc\xc8\x9bia a fost \xc3\xaencredin\xc8\x9bat\xc4\x83 altor ingineri \xc8\x99i, datorit\xc4\x83 lui Herodot, se cunosc \xc3\xaen detaliu caracteristicile acestei remarcabile realiz\xc4\x83ri. \xc3\x8en Tracia, la Doriscos, s-a f\xc4\x83cut jonc\xc8\x9biunea trupelor de uscat cu cele maritime. Aici Xerxes a f\xc4\x83cut numerotarea trupelor ce-i st\xc4\x83teau la dispozi\xc8\x9bie. Cifrele date de Herodot sunt cu totul departe de realitate, dar este posibil ca armata regelui s\xc4\x83 fi atins num\xc4\x83rul de 2 milioane de oameni, iar flota regelui s\xc4\x83 se fi ridicat la 800 de cor\xc4\x83bii. De la Doriscos, Xerxes \xc3\xaenaint\xc4\x83 spre Terma \xc8\x99i de aici drumul spre Grecia \xc3\xaei era deschis.\n_START_SECTION_\nPreg\xc4\x83tirile grecilor\n_START_PARAGRAPH_\nSe \xc3\xaen\xc8\x9belege de la sine emo\xc8\x9bia \xc8\x99i \xc3\xaengrijorarea care a cuprins cet\xc4\x83\xc8\x9bile Greciei Balcanice \xc3\xaen fa\xc8\x9ba avalan\xc8\x99ei du\xc8\x99manilor care atacau dinspre nord. Regele Persiei, afar\xc4\x83 de Atena \xc8\x99i Sparta, ceruse oficial supunere de la to\xc8\x9bi grecii. Uit\xc3\xa2nd de deferendele care le desp\xc4\x83r\xc8\x9beau, cele dou\xc4\x83 cet\xc4\x83\xc8\x9bi frunta\xc8\x99e din Grecia Balcanic\xc4\x83, Atena \xc8\x99i Sparta au convocat la Istmul de Corint un Congres panelenic(toamna anului 481) pentru ca \xc3\xaen comun s\xc4\x83 fie luate m\xc4\x83surile de cuviin\xc8\x9b\xc4\x83. La Congresul (Synedrion) de la Istm \xc8\x99i-au trimis reprezentan\xc8\x9bii(probouloi) 31 de cet\xc4\x83\xc8\x9bi. Cu toate acestea s-au g\xc4\x83sit \xc8\x99i cet\xc4\x83\xc8\x9bi, \xc3\xaendeosebi cele din nordul direct amenin\xc8\x9bat, din Beo\xc8\x9bia \xc8\x99i din Grecia central\xc4\x83 care nu au r\xc4\x83spuns la apel. Motivele erau diverse. Printre altele, aceste cet\xc4\x83\xc8\x9bi nu credeau \xc3\xaen eficien\xc8\x9ba unei ap\xc4\x83r\xc4\x83ri comune, ceea ce, \xc3\xaen parte s-a adeverit, iar tiraniile locale, cea a Aleuazilor, de pild\xc4\x83 din Tesalia, sau regimurile oligarhice, ca cel de la Teba, nu dispre\xc8\x9buiau ofertele atr\xc4\x83g\xc4\x83toare venite din partea regelui pers. \xc3\x8en s\xc3\xa2nul Congresului n-au lipsit divergen\xc8\x9bele cu privire la modalit\xc4\x83\xc8\x9bile de a \xc3\xaent\xc3\xa2mpina du\xc8\x99manul \xc8\x99i la de\xc8\x9binerea conducerii supreme. \xc3\x8en cele din urm\xc4\x83, Atena, care avea cea mai puternic\xc4\x83 flot\xc4\x83, a cedat, \xc8\x99i comanda suprem\xc4\x83 a fost preluat\xc4\x83 de Sparta, favorizat\xc4\x83 de majoritatea participan\xc8\x9bilor. Regele Leonida a fost numit comandant suprem al trupelor de uscat, iar Euribiades, de\xc8\x99i nu apar\xc8\x9binea nici uneia din cele dou\xc4\x83 case regale ale Spartei, comandant al flotelor confederate. S-au luat \xc3\xaen comun m\xc4\x83suri organizatorice, m\xc4\x83suri de aprovizionare \xc8\x99i s-a ini\xc8\x9biat o intens\xc4\x83 activitate diplomatic\xc4\x83. S-a cerut sprijin din partea Cretei, a Corcyrei, a Siracuzei, ajutoare care \xc3\xaens\xc4\x83 nu au venit de nic\xc4\x83ieri. Siracuza, unde domnea tiranul Gelon, era ea \xc3\xaens\xc4\x83\xc8\x99i amenin\xc8\x9bat\xc4\x83 de un atac din partea cartaginezilor, la instiga\xc8\x9bia per\xc8\x99ilor. La Atena, construc\xc8\x9bia cor\xc4\x83biilor necesare luptelor navale se desf\xc4\x83\xc8\x99oar\xc4\x83 acum din plin iar Temistocle, uit\xc3\xa2nd de vechile du\xc8\x99m\xc4\x83nii politice, admite ca Aristide \xc8\x99i Xanthippos s\xc4\x83 fie rechema\xc8\x9bi \xc8\x99i numi\xc8\x9bi \xc3\xaen posturi de conducere militar\xc4\x83.\n_START_SECTION_\nB\xc4\x83t\xc4\x83lia de la Termopile\n_START_PARAGRAPH_\nPe c\xc3\xa2nd Xerxes se mai afla \xc3\xaenc\xc4\x83 \xc3\xaen regiunea Hellespontului, unele cet\xc4\x83\xc8\x9bi din Tesalia au trimis un mesaj comandamentului suprem aliat cer\xc3\xa2nd ca s\xc4\x83 trimit\xc4\x83 ajutoare grabnice pentru ap\xc4\x83rarea trec\xc4\x83torii de la Tempe. Acest ajutor a fost trimis dar, c\xc3\xa2nd comandan\xc8\x9bii militari \xc8\x99i-au dat seama c\xc4\x83 armatele lui Xerxes puteau u\xc8\x99or ocoli valea Tempei \xc8\x99i cobor\xc3\xae prin alte trec\xc4\x83tori, au renun\xc8\x9bat la acest proiect \xc8\x99i \xc8\x99i-au fixat locul de ap\xc4\x83rare la Termopile (Thermopylai), o trec\xc4\x83toare \xc3\xaengust\xc4\x83 la sud de Muntele Oeta, care ducea \xc3\xaen Locrida. Comanda trupelor alc\xc4\x83tuite din hopli\xc8\x9bi recruta\xc8\x9bi din Pelopones, majoritatea arcadieni, din focidieni, tebani, locri \xc8\x99i al\xc8\x9bii era de\xc8\x9binut\xc4\x83 de Leonidas, unul dintre regii spartani, sus\xc8\x9binut de o gard\xc4\x83 personal\xc4\x83 de 300 de spartani, iar for\xc8\x9bele navale au fost puse sub comanda spartanului Eurybiades. Cum trupele terestre ale per\xc8\x99ilor \xc8\x99i cele militare operau \xc3\xaen str\xc3\xa2ns\xc4\x83 cooperare, era necesar ca \xc8\x99i flota aliat\xc4\x83 s\xc4\x83 \xc3\xaent\xc3\xa2mpine cor\xc4\x83biile din flota lui Xerxes. Grecii au opus flotei inamicului un num\xc4\x83r de 324 trireme \xc8\x99i 9 pentecontere, dintre care 200 de trireme erau ateniene. Punctul de sta\xc8\x9biune al flotei grece\xc8\x99ti era Artemision, un promontoriu \xc3\xaen nordul insulei Eubeea. \xc3\x8en luna iulie a anului 480 per\xc8\x99ii \xc8\x99i-au f\xc4\x83cut apari\xc8\x9bia. O furtun\xc4\x83 devastatoare le-a surprins flota \xc3\xaen dreptul coastelor Magnesiei. \xc3\x8en aceast\xc4\x83 \xc3\xaent\xc3\xa2mplare grecii au v\xc4\x83zut un semn divin. Nici \xc3\xaencercarea per\xc8\x99ilor de a \xc3\xaenconjura Eubeea \xc8\x99i a prinde \xc3\xaen cle\xc8\x99te flota greac\xc4\x83 nu a izbutit. O nou\xc4\x83 furtun\xc4\x83 a favorizat din nou pe greci, f\xc4\x83r\xc4\x83 totu\xc8\x99i ca ace\xc8\x99tia s\xc4\x83 ob\xc8\x9bin\xc4\x83 o victorie clar\xc4\x83. \xc3\x8entre timp, Leonidas ocupase pozi\xc8\x9biile de la Termopile, iar focidienii asigurau ap\xc4\x83rarea unui drum de munte care avea acces \xc3\xaen vale. Xerxes a atacat dup\xc4\x83 4 zile de a\xc8\x99teptare f\xc4\x83r\xc4\x83 s\xc4\x83 ob\xc8\x9bin\xc4\x83 rezultatul scontat. Atunci a luat hot\xc4\x83r\xc3\xa2rea s\xc4\x83 \xc3\xaencerce o \xc3\xaencercuire pe drumul montan de ocol \xc8\x99i tradi\xc8\x9bia citeaz\xc4\x83 numele lui Ephialtes din Trachis, drept cel care i-a condus pe per\xc8\x99i. Leonidas a \xc8\x9binut un consiliu de r\xc4\x83zboi \xc8\x99i a organizat ap\xc4\x83rarea pasului, lu\xc3\xa2ndu-\xc8\x99i asupra sa sarcinile cele mai grele. Nu se cunosc hot\xc4\x83r\xc3\xa2rile luate de rege \xc3\xaen aceast\xc4\x83 \xc3\xaemprejurare dramatic\xc4\x83 care l-a costat via\xc8\x9ba. Din paginile scrise de Herodot despre b\xc4\x83t\xc4\x83lia de la Termopile nu reiese adev\xc4\x83rul. Cert este c\xc4\x83 \xc3\xaen trec\xc4\x83toare au r\xc4\x83mas spartanii, thespienii \xc8\x99i tebanii, ace\xc8\x99tia din urm\xc4\x83, dup\xc4\x83 Herodot, re\xc8\x9binu\xc8\x9bi f\xc4\x83r\xc4\x83 voia lor. \xc3\x8en lupta care s-a dat, per\xc8\x99iiau suferit pierderi grele, doi fra\xc8\x9bi ai lui Xerxes au c\xc4\x83zut, iar Leonidas si oamenii s\xc4\x83i au luptat eroic p\xc3\xa2n\xc4\x83 ce au fost dobor\xc3\xa2\xc8\x9bi de num\xc4\x83rul cov\xc3\xa2r\xc8\x99itor al per\xc8\x99ilor. Vestea despre b\xc4\x83t\xc4\x83lia de la Termopile a produs o impresie profund\xc4\x83 \xc3\xaen r\xc3\xa2ndul alia\xc8\x9bilor, iar flota greac\xc4\x83 s-a gr\xc4\x83bit s\xc4\x83 ajung\xc4\x83 \xc3\xaen apele teritoriale ale Aticii, prin str\xc3\xa2mtoarea Euripos.\n_START_SECTION_\nB\xc4\x83t\xc4\x83lia de la Salamina\n_START_PARAGRAPH_\nDrumul spre sud era acum deschis pentru Xerxes (luna august, 480). Teba, \xc8\x99i a\xc8\x99a b\xc4\x83nuit\xc4\x83 de medism (atitudine favorabil\xc4\x83 pentru per\xc8\x99i, confunda\xc8\x9bi cu mezii) nu a depus nici o rezisten\xc8\x9b\xc4\x83. Inten\xc8\x9bia lui Xerxes de a jefui tezaurele de la Delfi nu a fost \xc3\xaencununat\xc4\x83 de succes: o ap\xc4\x83rare organizat\xc4\x83 pe \xc3\xaen\xc4\x83l\xc8\x9bimi-atribuit\xc4\x83 de tradi\xc8\x9bia legendar\xc4\x83 unor eroi locali-a reu\xc8\x99it s\xc4\x83-i alunge pe jefuitori, prin pr\xc4\x83bu\xc8\x99ire de bolovani \xc8\x99i st\xc3\xa2nci. Totu\xc8\x99i, calea spre Atica era liber\xc4\x83. Temistocle \xc8\x99i colegii s\xc4\x83i au decis evacuarea Atenei. Majoritatea popula\xc8\x9biei civile a fost transportat\xc4\x83 la Egina, Salamina \xc8\x99i Troizen. Consiliul Areopagului a distribuit \xc3\xaen aceste grave momente de criz\xc4\x83 c\xc3\xa2te 8 drachme pentru cei care s-au \xc3\xaembarcat, dar, \xc3\xaen urm\xc4\x83 au mai r\xc4\x83mas destui atenieni, de presupus locuitori apar\xc8\x9bin\xc3\xa2nd p\xc4\x83turilor mai pu\xc8\x9bin avute. Xerxes a ajuns la Atena odat\xc4\x83 cu flota sa care a ancorat la Phaleron. Ora\xc8\x99ul era p\xc4\x83r\xc4\x83sit. Asediul Acropolei a durat nu mai pu\xc8\x9bin de 2 s\xc4\x83pt\xc4\x83m\xc3\xa2ni. To\xc8\x9bi cei refugia\xc8\x9bi acolo au fost uci\xc8\x99i, iar templele jefuite \xc8\x99i arse (sept 480)._NEWLINE_Dup\xc4\x83 c\xc4\x83derea Acropolei grecii alia\xc8\x9bi au \xc8\x9binut un Consiliu de r\xc4\x83zboi \xc3\xaen care s-a hot\xc4\x83r\xc3\xa2t ap\xc4\x83rarea Istmului de Corint, ceea ce \xc3\xaensemna abandonarea Eginei, a Salaminei, unde se g\xc4\x83seau refugia\xc8\x9bi atenieni \xc8\x99i megarieni. Temistocle a hot\xc4\x83r\xc3\xa2t s\xc4\x83 \xc3\xaempiedice cu orice pre\xc8\x9b punerea \xc3\xaen aplicare a acestui plan. El i-a cerut o \xc3\xaentrevedere lui Eurybiades \xc8\x99i l-a convins de avantajele unei ap\xc4\x83r\xc4\x83ri organizate \xc3\xaen apele Salaminei. Propunera lui Temistocle a prevalat \xc3\xaentr-un alt consiliu \xc8\x99i astfel flota persan\xc4\x83 a fost silit\xc4\x83, printr-o stratagem\xc4\x83, s\xc4\x83 primeasc\xc4\x83 lupta. Desf\xc4\x83\xc8\x99urarea b\xc4\x83t\xc4\x83liei navale de la Salamina, 20 septembrie 480, ne este cunoscut\xc4\x83 din dou\xc4\x83 izvoare: poemul dramatic Per\xc8\x99ii a lui Eschil \xc8\x99i relatarea lui Herodot din cartea a VIII-a a Istoriilor sale. De\xc8\x99i \xc3\xaentre aceste dou\xc4\x83 izvoare nu exist\xc4\x83 o concordan\xc8\x9b\xc4\x83 perfect\xc4\x83, datorit\xc4\x83 multor date ale tradi\xc8\x9biei nefavorabile lui Temistocle, introduse de Herodot \xc3\xaen povestirea sa, reiese totu\xc8\x99i c\xc4\x83 victoria grecilor a fost clar\xc4\x83, flota lui Xerxes, care a asistat personal la b\xc4\x83t\xc4\x83lie, suferind grele pierderi \xc3\xaen oameni \xc8\x99i materiale. Tradi\xc8\x9bia greac\xc4\x83 \xc3\xael arat\xc4\x83 pe Xerxes ca pe un om pierdut dezorientat, cu g\xc3\xa2ndul la fug\xc4\x83. Lucrurile nu st\xc4\x83teau \xc3\xaens\xc4\x83 c\xc3\xa2tu\xc8\x99i de pu\xc8\x9bin a\xc8\x99a. Regele, \xc3\xaentr-adev\xc4\x83r, era furios pe comportarea fenicienilor pe care contase cel mai mult \xc8\x99i se temea ca restul flotei sale s\xc4\x83 nu fac\xc4\x83 o defec\xc8\x9biune. \xc3\x8enfr\xc3\xa2ngerea sa era cunoscut\xc4\x83 \xc3\xaen toat\xc4\x83 Grecia, care jubila de bucurie, iar din Ionia soseau ve\xc8\x99ti \xc3\xaengrijor\xc4\x83toare. Practic, Xerxes \xc3\xae\xc8\x99i atinsese \xc8\x9belul urm\xc4\x83rit; acum regele c\xc4\x83uta s\xc4\x83-\xc8\x99i asigure drumul de \xc3\xaentoarcere \xc3\xaen vreme ce nu abandona c\xc3\xa2tu\xc8\x99i de pu\xc8\x9bin planul s\xc4\x83u de subjugare a Greciei Balcanice. Socotea \xc3\xaens\xc4\x83 c\xc4\x83 \xc3\xaen \xc3\xaemprejur\xc4\x83rile atunci actuale, prezen\xc8\x9ba sa era absolut necesar\xc4\x83 \xc3\xaen Asia. \xc8\x98i evenimentele i-ai dat dreptate. Flota a fost trimis\xc4\x83 c\xc4\x83tre Hellespont cu ordinul s\xc4\x83-i asigure trecerea spre Asia, iar el personal a plecat \xc3\xaen acee\xc8\x99i direc\xc8\x9bie. Dar podul de vase nu mai exista. Regele a traversat marea la Abydos \xc8\x99i apoi a ajuns la Sardes, de unde plecase. Cei 60.000 de oameni care-l \xc3\xaenso\xc8\x9biser\xc4\x83 au fost trimi\xc8\x99i \xc3\xaenapoi \xc3\xaen Grecia, unde comanda trupelor de uscat a fost \xc3\xaencredin\xc8\x9bat\xc4\x83 lui Mardonios. Deocamdat\xc4\x83, la sosirea iernii, opera\xc8\x9biile de r\xc4\x83zboi au fost \xc3\xaentrerupte.\n_START_SECTION_\nConsecin\xc8\x9bele b\xc4\x83t\xc4\x83liei de la Salamina\n_START_PARAGRAPH_\nPlecarea lui Xerxes a contribuit la m\xc4\x83rirea ecoului provocat de victoria naval\xc4\x83 a flotei grece\xc8\x99ti. \xc3\x8en bucuria care a urmat nimeni nu a mai fost de acord cu Temistocle, care cerea ca per\xc8\x99ii s\xc4\x83 fie urm\xc4\x83ri\xc8\x9bi \xc8\x99i succesul ob\xc8\x9binut s\xc4\x83 fie dus p\xc3\xa2n\xc4\x83 la cap\xc4\x83t. Primejdia se \xc3\xaendep\xc4\x83rta de Pelopones \xc8\x99i acest lucru era obiectivul principal urm\xc4\x83rit de Sparta \xc8\x99i de alia\xc8\x9bii ei. La Istm s-au distribuit premii pentru vitejia ar\xc4\x83tat\xc4\x83 \xc3\xaen lupta naval\xc4\x83, pe locul \xc3\xaent\xc3\xa2i situ\xc3\xa2ndu-se egine\xc8\x9bii, iar pe locul doi atenienii; \xc3\xaen memoria regelui Leonidas \xc8\x99i a celor trei sute de spartani care au c\xc4\x83zut p\xc3\xa2n\xc4\x83 la unul, la Sparta a fost ridicat\xc4\x83 o column\xc4\x83 pe care li s-au \xc3\xaenscris numele; numeroase stele funerare cu inscrip\xc8\x9bii \xc3\xaen versuri elegiace aminteau de sacrificiul celor care \xc8\x99i-au dat via\xc8\x9ba pentru patriile lor, iar \xc3\xaen arta \xc8\x99i literatura timpului au ap\xc4\x83rut opere de mare valoare care au imortalizat \xc3\xaenfruntarea \xc3\xaentre greci \xc8\x99i barbaroi (vorbitorii unor limbi str\xc4\x83ine). La Sparta, eveniment memorabil, Temistocle a fost s\xc4\x83rb\xc4\x83torit. \xc3\x8en prim\xc4\x83vara urm\xc4\x83toare (479), Mardonis a primit ajutoarele trimise de Xerxes, sub comanda lui Artabazos, \xc3\xaen vreme ce flota persan\xc4\x83, sl\xc4\x83bit\xc4\x83 mult \xc3\xaen structura \xc8\x99i capacitatea ei de lupt\xc4\x83, avea sarcina de a supraveghea insula Samos. Con\xc8\x99tient c\xc4\x83 Sparta nu mai era dispus\xc4\x83 s\xc4\x83 lupte pentru salvgardarea nordului Greciei, Mardonios a f\xc4\x83cut o \xc3\xaencercare de a dezbina unitatea \xc3\xaenchegat\xc4\x83 \xc3\xaen Consiliul de la Corint, \xc8\x99i, \xc3\xaen acest scop, l-a trimis pe regele Alexandros al Macedoniei la Atena, cu propuneri avantajoase. Ofertele comandantului persan au fost respinse cu demnitate, dar la Sparta nu ap\xc4\x83reau semne c\xc4\x83 frunta\xc8\x99ii politici laconieni \xc3\xaen\xc8\x9beleg primejdia. Abia c\xc3\xa2nd Mardonios a reap\xc4\x83rut \xc3\xaen Atica, dup\xc4\x83 dezbateri care au durat 10 zile, dup\xc4\x83 insistenta cerere de ajutor a unei ambasade sosite din partea Atenei, Megarei \xc8\x99i Plateei, abia atunci guvern\xc4\x83m\xc3\xa2ntul laconian s-a decis s\xc4\x83 trimit\xc4\x83 trupe dincolo de Istm. Aceste contingente erau formate din cet\xc4\x83\xc8\x9beni spartani \xc8\x99i perieci, ajuta\xc8\x9bi de hilo\xc8\x9bi; la trecerea Istmului, lacedemonienii au fost ajun\xc8\x99i de alte trupe sosite din Pelopones, din Eubeea \xc8\x99i din nordul Greciei.Baza armatei lui Mardonios era stabilit\xc4\x83 la Teba. Aici, pe malul st\xc3\xa2ng al fluviului Asopos, generalul persan a construit o puternic\xc4\x83 fortifica\xc8\x9bie \xc3\xaen a\xc8\x99teptarea atacului grec. Locul unde s-a produs ciocnirea (luna august 479), \xc3\xaen apropiere de localitatea Plateea, era m\xc4\x83rginit la nord de albia Asoposului, iar la sud de \xc3\xaen\xc4\x83l\xc8\x9bimile masivului Cithairon. Comandantul tuturor trupelor grece\xc8\x99ti era regele spartan Pausanias. El a ob\xc8\x9binut aici o victorie str\xc4\x83lucit\xc4\x83, decisiv\xc4\x83, s\xc4\x83rb\xc4\x83torit\xc4\x83 \xc3\xaen anii urm\xc4\x83tori prin sacrifici \xc8\x99i organizarea unor festivaluri denumite Eleutheria, S\xc4\x83rb\xc4\x83torile eliber\xc4\x83rii. Mardonios \xc8\x99i-a pierdut via\xc8\x9ba pe c\xc3\xa2mpul de lupt\xc4\x83, conduc\xc4\x83torii tebani care i-au sprijinit pe per\xc8\x99i au fost executa\xc8\x9bi f\xc4\x83r\xc4\x83 a fi judeca\xc8\x9bi, iar armata persan\xc4\x83, descurajat\xc4\x83, a pornit spre Hellespont. De aici \xc3\xaenainte regatul persan nu va mai avea niciodat\xc4\x83 veleit\xc4\x83\xc8\x9bi de cucerire a Greciei europene. Ciocnire de interese care s-au mai ivit \xc3\xaen cursul secolelor V \xc8\x99i IV s-au desf\xc4\x83\xc8\x99urat numai \xc3\xaen regiunea asiatic\xc4\x83. La Plateea rolul de frunte \xc3\xaen c\xc3\xa2\xc8\x99tigarea acestei b\xc4\x83t\xc4\x83lii istorice l-au avut spartanii \xc8\x99i tegea\xc8\x9bii. La pu\xc8\x9bine zile \xc3\xaens\xc4\x83 dup\xc4\x83 acest succes r\xc4\x83sun\xc4\x83tor, flota greac\xc4\x83, care patrula \xc3\xaen apele insulei Delos, \xc3\xaen\xc8\x99tiin\xc8\x9bat\xc4\x83 de victoria ob\xc8\x9binut\xc4\x83 \xc3\xaempotriva lui Mardonios, a trecut la r\xc3\xa2ndul ei la atac \xc3\xaempotriva flotei persane, sta\xc8\x9bionate la Samos, care num\xc4\x83ra \xc3\xaen r\xc3\xa2ndurile ei numeroase cor\xc4\x83bii ionice. B\xc4\x83t\xc4\x83lia naval\xc4\x83 care s-a dat \xc3\xaen fa\xc8\x9ba promontoriului Mycale, pe coasta asiatic\xc4\x83 care str\xc4\x83juie\xc8\x99te Samosul, a fost cr\xc3\xa2ncen\xc4\x83 (luna august, 479). Apoi grecii au debarcat pentru a devasta taberele inamicului instalate pe continent. \xc8\x98i cu acest prilej per\xc8\x99ii au fost \xc3\xaenvin\xc8\x99i, mai ales dac\xc4\x83 se \xc8\x9bine seama de imediata defec\xc8\x9biune a ionienilor pe care \xc3\xaei siliser\xc4\x83 s\xc4\x83 mearg\xc4\x83 al\xc4\x83turi de ei. Comanda cor\xc4\x83biilor din Pelopones o avea Leotychidas. Mul\xc8\x9bumit de rezultatul b\xc4\x83t\xc4\x83liei, spartanul s-a \xc3\xaentors de \xc3\xaendat\xc4\x83 spre Grecia Balcanic\xc4\x83. Nu acesta a fost cazul atenienilor \xc8\x99i al ionienilor. Condu\xc8\x99i de Xantippos, dornici s\xc4\x83-\xc8\x99i impun\xc4\x83 prezen\xc8\x9ba \xc3\xaen Egeea, flota atenian\xc4\x83-ionic\xc4\x83 cucere\xc8\x99te Sestosul din Hellespont, asigur\xc3\xa2nd astfel libertatea regiunilor propontice. Prin aceast\xc4\x83 victorie era continuat\xc4\x83 politica de expansiune dus\xc4\x83 anterior de Peisistratos \xc8\x99i de Miltiades \xc8\x99i, dup\xc4\x83 c\xc3\xa2te judec\xc4\x83 Herodot, care \xc3\xae\xc8\x99i \xc3\xaencheie la acest moment Istoria sa, de aici \xc3\xaenainte calea este deschis\xc4\x83 pentru instituirea a\xc8\x99a-numitului imperiu maritim atenian, cunoscut sub denumirea de Liga Atenian\xc4\x83.\n_START_SECTION_\nAtacul cartaginez asupra Siciliei\n_START_PARAGRAPH_\n\xc3\x8en vreme ce grecii din r\xc4\x83s\xc4\x83ritul Mediteranei luptau \xc3\xaempotriva per\xc8\x99ilor pentru a-\xc8\x99i asigura libertatea \xc8\x99i propria dezvoltare, \xc8\x99i cei din partea occidental\xc4\x83 a bazinului mediteranean s-au v\xc4\x83zut nevoi\xc8\x9bi s\xc4\x83 fac\xc4\x83 grele sacrificii pentru a \xc3\xaenfrunta pericolul venit din partea fenicienilor. Ceea ce ini\xc8\x9bial era o confruntare, \xc3\xaendeosebi pe planul concuren\xc8\x9bei comerciale, s-a transformat \xc3\xaenc\xc4\x83 din cursul secolului al VI-lea \xc3\xaen lupte \xc3\xaenver\xc8\x99unate. Sicilia \xc8\x99i Sardinia erau obi\xc8\x99nuitul teatru al acestor confrunt\xc4\x83ri, dar nici coasta de sud a Fran\xc8\x9bei, unde foceenii fundaser\xc4\x83 Massalia (Marsilia) sau coastele r\xc4\x83s\xc4\x83ritene \xc8\x99i sudice ale Spaniei, nu erau scutite de asemenea ciocniri s\xc3\xa2ngeroase. Al\xc4\x83turi de fenicieni, etruscii, alia\xc8\x9bii lor reprezentau un alt du\xc8\x99man \xc3\xaenver\xc8\x99unat al coloni\xc8\x99tilor greci. \xc3\x8en a doua jum\xc4\x83tate a secolului al VI-lea (cca 535), etruscii au izbutit s\xc4\x83-\xc8\x99i asigure controlul Corsicei, iar cartaginezii pe cel al unei bune p\xc4\x83r\xc8\x9bi din Sardinia. Cartagina amenin\xc8\x9ba acum tot mai st\xc4\x83ruitor coloniile din Sicilia._NEWLINE_Tirania \xc3\xaen Sicilia. \xc3\x8en a doua decad\xc4\x83 a secolului al V-lea Sicilia era dominat\xc4\x83 de regimuri tiranice: Anaxilas din Rhegion era acum \xc8\x99i st\xc4\x83p\xc3\xa2nul coloniei Zancle (Mesana); Terillos, socrul s\xc4\x83u, de\xc8\x9binea tirania din Himera; \xc3\xaen sudul insulei se instalase la putere o alt\xc4\x83 famile de tirani, Gelon, la Siracuza, \xc8\x99i socrul acestuia Theron, la Akragas (Agrigent). Tirania lui Gelon era oarecum de tipul aceleia restaurate de Pittacos \xc3\xaen Lesbos. Lucr\xc4\x83rile urbane \xc8\x99i cele de fortifica\xc8\x9bii pe care le-a ini\xc8\x9biat l-au \xc3\xaendrept\xc4\x83\xc8\x9bit s\xc4\x83 poarte titlul de al doilea fondator al Siracuzei. So\xc8\x9bia sa, Damareta, fiica tiranului Theron, \xc3\xaei aducea un plus de siguran\xc8\x9b\xc4\x83 \xc3\xaen opera sa de construc\xc8\x9bie \xc8\x99i de culturalizare a Siracuzei._NEWLINE_Interven\xc8\x9bia Cartaginei. Un conflict \xc3\xaentre Theron din Akragas \xc8\x99i Terillos din Himera a fost pe punctul de a costa libertatea grecilor din Sicilia. Alungat din Himera de adversarul s\xc4\x83u, Terillos apeleaz\xc4\x83 la ajutorul Cartaginei, \xc3\xaentocmai cum Hippias apelase la cel al per\xc8\x99ilor. De altfel, regatul Persiei \xc8\x99i republica cartaginez\xc4\x83 ac\xc8\x9bionau de comun acord \xc3\xaempotriva grecilor. Echipajele cele mai valoroase din flota lui Xerxes erau cele feniciene. La Tyr \xc8\x99i la Sidon emisarii lui Xerxes duceau intense tratative cu fenicienii cartaginezi pentru \xc3\xaenrobirea tuturor \xc8\x9binuturilor unde se instalaser\xc4\x83 grecii, mai ales de c\xc3\xa2nd regele aflase c\xc4\x83 alia\xc8\x9bii din Consiliul de la Istm ceruser\xc4\x83 ajutor \xc8\x99i de la Siracuza. \xc3\x8en cursul anului 480 Cartagina se decide s\xc4\x83 loveasc\xc4\x83. O armat\xc4\x83 numeroas\xc4\x83 sub comanda lui Hamilcar, unul din magistra\xc8\x9bii principali ai republicii cartagineze (sofeti) a traversat marea spre Sicilia pentru a-l ataca pe Theron, care se instalase la Himera. Ajutat de ginerele s\xc4\x83u, Gelon, Theron ob\xc8\x9bine victoria asupra cartaginezilor, iar Hamilcar \xc3\xae\xc8\x99i pierde via\xc8\x9ba \xc3\xaen \xc3\xaemprejur\xc4\x83ri \xc3\xaenv\xc4\x83luite \xc3\xaen misterul legendelor. Aproape concomitent cu b\xc4\x83t\xc4\x83lia de la Salamina \xc8\x99i cu alungarea per\xc8\x99ilor din Europa, aceast\xc4\x83 victorie s-a bucurat de un prestigiu egal cu cel al luptei navale de la Salamina, mai ales c\xc4\x83 a fost urmat\xc4\x83 de un tratat de pace prin care cartaginezii \xc3\xae\xc8\x99i luau obliga\xc8\x9bia s\xc4\x83 pl\xc4\x83teasc\xc4\x83 siracuzanilor o desp\xc4\x83gubire de 2000 de talan\xc8\x9bi, \xc3\xaen afar\xc4\x83 de uria\xc8\x99a prad\xc4\x83 de r\xc4\x83zboi capturat\xc4\x83 de greci din tab\xc4\x83ra cartaginez\xc4\x83. O moned\xc4\x83 grea de argint, cu o frumoas\xc4\x83 efigie \xc3\xaenf\xc4\x83\xc8\x9bi\xc8\x99\xc3\xa2nd victoria siracuzan\xc4\x83, denumit\xc4\x83 demaretan\xc4\x83, dup\xc4\x83 numele, so\xc8\x9biei lui Gelon, a fost doar una din numeroasele manifest\xc4\x83ri comemorative pentru salvarea Siciliei de cucerirea cartaginez\xc4\x83._NEWLINE_Consecin\xc8\x9bele victoriei de la Himera. O \xc8\x99i mai mare \xc3\xaenflorire a ora\xc8\x99elor grece\xc8\x99ti din sudul Italiei a urmat dup\xc4\x83 480. La moartea lui Gelon, \xc3\xaen 478, succesiunea a fost preluat\xc4\x83 de fratele s\xc4\x83u Hieron, \xc3\xaen timpul c\xc4\x83ruia siracuzanii izbutesc s\xc4\x83 \xc3\xaenfr\xc3\xa2ng\xc4\x83 \xc8\x99i veleit\xc4\x83\xc8\x9bile de cucerire a du\xc8\x99manului grecilor dinspre nord, etruscii. \xc3\x8en cursul anului 474 etruscii au atacat Cyme, pe coasta de apus a Italiei de sud, colonie greac\xc4\x83 care \xc3\xaei st\xc3\xa2njenea \xc3\xaen leg\xc4\x83turile lor cu sudul Italiei, cu inten\xc8\x9bia de a o desfiin\xc8\x9ba. Flota lui Hieron i-a \xc3\xaempiedicat \xc3\xaens\xc4\x83 s\xc4\x83 treac\xc4\x83 la realizarea planului propus \xc8\x99i astfel, coloniile grece\xc8\x99ti din sudul Italiei (Magna Graecia) \xc8\x99i cele din Sicilia au fost salvate de amenin\xc8\x9b\xc4\x83rile venite at\xc3\xa2t dinspre sud c\xc3\xa2t \xc8\x99i dinspre nord. Victoria lui Hieron \xc3\xaempotriva etruscilor a fost c\xc3\xa2ntat\xc4\x83 de Pindar \xc3\xaen prima sa od\xc4\x83 pythic\xc4\x83, \xc3\xaen vreme ce tiranul a trimis la Olympia, ca semn comemorativ al izb\xc3\xa2ndei  sale, un coif de bronz, capturat de la etrusci. Coiful, pe care este s\xc4\x83pat\xc4\x83 o inscrip\xc8\x9bie comemorativ\xc4\x83 se g\xc4\x83se\xc8\x99te ast\xc4\x83zi la British Museum._NEWLINE_Au urmat ani de grave ne\xc3\xaen\xc8\x9belegeri  \xc3\xaentre tirani. \xc3\x8en 472, la moartea lui Theron, urma\xc8\x99ul s\xc4\x83u, Thrasidoros, \xc3\xaen conflict cu Hieron, a fost \xc3\xaenvins; Himera \xc8\x99i Akragasul au revenit la regimuri democratice, dar Siracuza, la moartea lui Hieron (467 \xc3\xae.H), ajung\xc3\xa2nd pe m\xc3\xa2na unui tiran odios, Thrasybulos, fratele lui Hieron, a izbutit la r\xc3\xa2ndul ei s\xc4\x83 r\xc4\x83stoarne tirania \xc8\x99i s\xc4\x83 instaureze un regim democratic, nu f\xc4\x83r\xc4\x83 mari v\xc4\x83rs\xc4\x83ri de s\xc3\xa2nge. C\xc3\xa2\xc8\x9biva ani mai t\xc3\xa2rziu, dup\xc4\x83 460, grecii din Sicilia au avut de \xc3\xaent\xc3\xa2mpinat alte dificult\xc4\x83\xc8\x9bi. Popula\xc8\x9bia local\xc4\x83 din Sicilia, sicelii, sub comanda unui \xc8\x99ef destoinic, Ducetios, a organizat o federa\xc8\x9bie puternic\xc4\x83 \xc8\x99i a \xc3\xaencercat s\xc4\x83 subjuge ora\xc8\x99ele grece\xc8\x99ti. Aceast\xc4\x83 \xc3\xaencercare, f\xc4\x83r\xc4\x83 mari perspective de succes, a fost \xc3\xaen\xc4\x83bu\xc8\x99it\xc4\x83 de Siracuza \xc3\xaen 450, iar Ducetios, printr-un act de clemen\xc8\x9b\xc4\x83 al Adun\xc4\x83rii populare din Siracuza, exilat la Corint. Revenind mai t\xc3\xa2rziu \xc3\xaen patrie, el a fundat, cu aprobarea Siracuzei, ora\xc8\x99ul Kale Akte pe coasta de nord a insulei, \xc3\xaentr-o vreme c\xc3\xa2nd, probabil, ajunsese la o \xc3\xaen\xc8\x9belegere cu grecii pe care voise c\xc3\xa2ndva s\xc4\x83-i supun\xc4\x83.'